Document ID: 32011D0506

KOMMISSIONENS GENNEMFØRELSESAFGØRELSE
af 16. august 2011
om ændring af beslutning 2005/240/EØF om godkendelse af metoder til klassificering af svinekroppe i Polen
(meddelt under nummer K(2011) 5745)
(Kun den polske udgave er autentisk)
(2011/506/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra m), sammenholdt med artikel 4, og
ud fra følgende betragtninger:
(1)
Ved Kommissionens beslutning 2005/240/EF (2) godkendtes der fire metoder til klassificering af svinekroppe i Polen.
(2)
Polen har meddelt, at slagteværdien for slagtesvin i Polen er steget betydeligt siden vedtagelsen af beslutning 2005/240/EF. Derfor bør klassificeringsmetodernes formler ajourføres, efter at de nu har været anvendt i næsten seks år siden godkendelsen, ligesom der bør udvikles og anvendes nye ajourførte klassificeringsmetoder for at øge konkurrencen og indføre billigere klassificeringsmetoder.
(3)
Polen har anmodet Kommissionen om at godkende udskiftningen af de formler, der anvendes i »CAPTEUR GRAS/MAIGRE - SYDEL (CGM)«, »ULTRA-FOM 300«, »FULLY AUTOMATIC ULTRASONIC CARCASE GRADING (AUTOFOM)« og »IM-03«, som er metoder til klassificering af svinekroppe, samt at godkende fire nye metoder til klassificering af svinekroppe på polsk område, og Polen har fremlagt en detaljeret beskrivelse af dissektionsforsøget og har angivet de principper, som metoden er baseret på, resultaterne af dissektionsforsøget og de ligninger, der er anvendt til at vurdere procentindholdet af magert kød i den protokol, som er fastsat i artikel 23, stk. 4, i Kommissionens forordning (EF) nr. 1249/2008 af 10. december 2008 om gennemførelsesbestemmelser til EF-handelsklasseskemaerne for kvæg-, svine- og fårekroppe og for indberetning af priser (3).
(4)
En gennemgang af anmodningen har vist, at betingelserne for godkendelse af de pågældende klassificeringsmetoder er opfyldt. De pågældende klassificeringsmetoder bør derfor godkendes i Polen.
(5)
Beslutning 2005/240/EF bør derfor ændres i overensstemmelse hermed.
(6)
Ændringer af apparater og klassificeringsmetoder bør kun tillades, hvis de er udtrykkeligt godkendt ved en kommissionsafgørelse.
(7)
Foranstaltningerne i denne afgørelse er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE AFGØRELSE:
Artikel 1
I beslutning 2005/240/EF foretages følgende ændringer:
1)
Artikel 1 affattes således:
»Artikel 1
Følgende metoder godkendes til klassificering af svinekroppe i henhold til punkt 1 i afsnit B.IV i bilag V til Rådets forordning (EF) nr. 1234/2007 (4) i Polen:
a)
apparatet benævnt »Capteur Gras/Maigre - Sydel (CGM)« med tilhørende beregningsmetoder, der er nærmere beskrevet i del 1 i bilaget
b)
apparatet benævnt »Ultra FOM 300« med tilhørende beregningsmetoder, der er nærmere beskrevet i del 2 i bilaget
c)
apparatet benævnt »Fully automatic ultrasonic carcass grading (Autofom)« med tilhørende beregningsmetoder, der er beskrevet nærmere i del 3 i bilaget
d)
apparatet benævnt »IM-03« med tilhørende beregningsmetoder, der er beskrevet nærmere i del 4 i bilaget
e)
apparatet benævnt »Autofom III« med tilhørende beregningsmetoder, der er beskrevet nærmere i del 5 i bilaget
f)
apparatet benævnt »CSB Image-Meater (CSB)« med tilhørende beregningsmetoder, der er beskrevet nærmere i del 6 i bilaget
g)
apparatet benævnt »Fat-O-Meater II (FOM II)« med tilhørende beregningsmetoder, der er beskrevet nærmere i del 7 i bilaget
h)
den »manuelle metode (ZP)« og de tilhørende beregningsmetoder, der er beskrevet nærmere i del 8 i bilaget.
Hvad angår apparatet »Ultra FOM 300« som omhandlet i stk. 1, litra b), skal det efter afslutningen af målingen være muligt på slagtekroppen at kontrollere, at apparatet har målt værdierne F1 og F2 på det sted, der er fastsat i punkt 3 i del 2 i bilaget. Afmærkning af målestedet skal ske samtidig med målingen.
Den manuelle metode ZP som omhandlet i stk. 1, litra h), må kun anvendes på slagterier, der har en slagtelinje med en forarbejdningskapacitet på over 40 svin pr. time.
2)
Bilaget erstattes af teksten i bilaget til denne afgørelse.
Artikel 2
Denne afgørelse anvendes fra den 12. december 2011.
Artikel 3
Denne afgørelse er rettet til Republikken Polen.
Udfærdiget i Bruxelles, den 16. august 2011.

Labels: 1
17
19
6
18